কেশবপুরে বিএনপির দুগ্রুপের সংঘর্ষে আহত ২০  কেশবপুর (যশোর) প্রতিনিধি: কেশবপুরে বিএনপির দুই গ্রুপের সংঘর্ষে সাংবাদিক সহ কমপক্ষে ২০ জন নেতাকর্মী আহত হয়েছেন। আহতদের মধ্যে মুমূর্ষু অবস্থায় ৩ জনকে কেশবপুর হাসপাতালে ভর্তি করা হয়েছে।  প্রত্যক্ষদর্শী সূত্রে জানা গেছে, ইউনিয়ন পরিষদ নির্বাচনকে কেন্দ্র করে উপজেলার পাঁজিয়া ইউনিয়ন বিএনপির লবিং-গ্রুপিং চরম আকার ধারণ করে। এক পর্যায়ে পাঁজিয়া ইউনিয়ন বিএনপির মূলদলীয় কার্যালয়ের সাইনবোর্ড, ফ্যান ও চেয়ার-টেবিল প্রকাশ্যে  নবনির্বাচিত চেয়ারম্যান ও বিএনপির সেক্রেটারি রেজাউলের নেতৃত্বে বিএনপির একদল কর্মী দলীয় অফিস থেকে খুলে নিয়ে তাদের অফিসে লাগায়। এ ঘটনাকে কেন্দ্র করে অপর গ্রুপের নেতা বিএনপির সভাপতি এন্তাজ আলী গাজী,  সহ-সভাপতি মিজান চৌধুরী, যুগ্ম সম্পাদক মঞ্জুর হোসেন সহ ইউনিয়ন বিএনপির বৃহৎ অংশের মধ্যে উত্তেজনার সৃষ্টি হয়। এরই সূত্র ধরে গত শনিবার রাত ৯টার দিকে পাঁজিয়া বাজারে নবনির্বাচিত চেয়ারম্যান মুকুল-রেজাউল গ্রুপের সমর্থকরা পাঁজিয়া বাজারে মিজান-মঞ্জুর গ্রুপের কর্মীদের ওপর হামলা করে। এ সময় তাদের হামলায় ২০ জন আহত হয়। এসময়  সন্ত্রাসীরা দুটি মোটরসাইকেল ভাঙচুরপূর্বক সাংবাদিকের কাছ থেকে একটি ক্যামেরা, পরিচয়পত্র ও নগদ অর্থ ছিনতাই করে নেয়। আহতদের মধ্যে মোস্তফা, শাওন ও সাংবাদিক রুস্তমের অবস্থা আশঙ্কাজনক। এ ঘটনায় সাংবাদিক রুস্তম আলী বাদী হয়ে ৫ জনকে আসামি করে কেশবপুর থানায় একটি অভিযোগ দায়ের করেছেন।     দিরাইয়ে নির্বাচনোত্তর সহিংসতায় আহত অর্ধশতাধিক  দিরাই প্রতিনিধি: দিরাইয়ে নির্বাচনোত্তর সহিংসতায় অর্ধশতাধিক ব্যক্তি আহত হয়েছেন। গ্রামবাসী জানায়, উপজেলার ভাটিপাড়া ইউনিয়নের  শরীফপুর গ্রামের পরাজিত চেয়ারম্যান প্রার্থী বেলাল আহমদের সঙ্গে ভোট না দেয়ার অভিযোগে একই গ্রামের লুৎফুর রহমানের নির্বাচনের পর থেকে বিরোধ চলে আসছে। প্রত্যক্ষদর্শীরা জানান, সকাল ১১টায় পরাজিত চেয়ারম্যান প্রার্থী বেলাল আহমদের পক্ষের ফারুক ও বাদলসহ ৫/৬ জন একই গ্রামের প্রতিপক্ষ লুৎফুর রহমানের পক্ষের আবুল মিয়া (৪০)কে গ্রামের রেজিস্টার্ড প্রাথমিক বিদ্যালয়ের মাঠে মারধর করে। এরপর উভয় পক্ষের লোকজন বিদ্যালয়ের মাঠে সংঘর্ষে লিপ্ত হয়। খবর পেয়ে দিরাই থানার পুলিশ ঘটনাস্থলে গিয়ে পরিস্থিতি নিয়ন্ত্রণে আনে।  সংঘর্ষে গুরুতর আহত  সৈয়দ আহমদ (২২), রুনু মিয়া (২২), আবদুল কাহার (৫৬), আবদুল কাইয়ুম (৪০), আবদুস মিয়া (৫০), ওয়াকিব মিয়া (৫০), আবদুল হান্নান (৪০), কবির মিয়া (৪৫), আবদুল মান্নান (৪৫), মিজানুর (২৭), চমক আলী (৫৫), আবদুল হামিদ (৭০), মনফর মিয়া (৩২), আবদুস সালাম (৩৮) ও শিউলী বেগম (২৮), আবুল কালাম (৫৬), আবদুল হামিদ (২২), সফরুজ মিয়া (৪০)কে সিলেট ওসমানী মেডিকেল কলেজ হাসপাতালে প্রেরণ করা হয়েছে। অন্য আহতদের দিরাই হাসপাতালে ভর্তি করা হয়েছে।  দিরাই থানার ওসি আবুজাফর মোহাম্মদ ছালেহ ঘটনার সত্যতা স্বীকার করে জানান, ঘটনাস্থলে এসআই মকবুল  হোসেনের নেতৃত্বে একদল পুলিশ পাঠানো হয়েছে।    কলেজছাত্রী ধর্ষণ ও ভিডিও চিত্র ধারণের অভিযোগে গ্রেপ্তার ১  স্টাফ রিপোর্টার, বরিশাল থেকে: কলেজ ছাত্রীকে আবাসিক হোটেলে নিয়ে ধর্ষণ ও ধর্ষণের চিত্র মোবাইল ভিডিওতে ধারণ করার অভিযোগে নগরীতে এক কলেজছাত্রকে গ্রেপ্তার করেছে পুলিশ। শনিবার রাতে ধর্ষক কলেজ ছাত্র শফিউর রহমান সাইফুলকে গ্রেপ্তার করা হয়। কোতোয়ালি থানার ওসি জাহাঙ্গীর হোসেন জানিয়েছেন, গ্রেপ্তারকৃত ছাত্রটি তার অপরাধের কথা স্বীকার করেছে। সে সরকারি বরিশাল কলেজের  সম্মান শ্রেণীর ছাত্র। একাধিক সূত্র জানায়, নগরীর কাঠপট্টি এলাকার বাসিন্দা এক কলেজ ছাত্রীর সঙ্গে পূর্বে প্রেমের সম্পর্ক ছিল সাইফুলের। পরে তাদের মধ্যে দূরত্ব তৈরি হয়। শনিবার বিকালে ওই ছাত্রীকে নগরীর একটি হোটেল থেকে বের হতে দেখে তার পিছু নেয় সাইফুল। নগরীর ফকিরবাড়ি সড়ক এলাকার শিক্ষক সমিতি ভবনের সামনে তার পথরোধ করে। এ সময় তার সঙ্গে ছাত্রীকে যেতে বলে সাইফুল। অন্যথায় তার মোবাইল ফোনে যেসব স্থিরচিত্র ও ভিডিও রয়েছে তা ইন্টারনেটে ছড়িয়ে দেয়ার হুমকি দেয়। এক পর্যায়ে সাইফুলের সঙ্গে ছাত্রীটি যাবার পর তাকে নিয়ে যাওয়া হয়  নগরীর বগুড়া রোড এলাকার একটি আবাসিক হোটেলে। সেখানে ৫ম তলার একটি কক্ষে নিয়ে তাকে ধর্ষণ করে সাইফুল। সঙ্গে থাকা মোবাইল ফোন সেটের ক্যামেরায় তা ধারণ করা হয়। পরিস্থিতির শিকার ছাত্রীটি সেখান থেকে বের হয়ে এসে ঘটনাটি তার পিতাকে জানালে তারা পুলিশের শরণাপন্ন হন। রাতেই কোতোয়ালি মডেল থানা পুলিশ ছাত্রীর সহায়তায় অভিযুক্তের অবস্থান নিশ্চিত হয়ে তাকে গ্রেপ্তার করে। জব্দ করা হয় অভিযুক্তের মোবাইল ফোন সেট। পুলিশ বলছে, মোবাইল ফোনে ভিডিও চিত্র ধারণ করার প্রমাণ পাওয়া গেছে। ওসি জাহাঙ্গীর হোসেন জানান, প্রাথমিকভাবে ধর্ষণের বিষয়টি নিশ্চিত  হওয়া গেছে। পুলিশ গতকাল অভিযুক্তকে আদালতে সোপর্দ করেছে। এছাড়া, ডাক্তারি পরীক্ষার জন্য ছাত্রীটিকে বরিশাল মেডিকেলে পাঠানো হয়েছে। দুপুরে ছাত্রীটি আদালতে জবানবন্দিও প্রদান করেছে। ছাত্রীর পিতা এঘটনায় কোতোয়ালি মডেল থানায় একটি মামলা দায়ের করেছেন।    বিশ্বনাথে রাস্তা নিয়ে সংঘর্ষে আহত ১৫  বিশ্বনাথ (সিলেট) প্রতিনিধি: সিলেটের বিশ্বনাথে রাস্তা নিয়ে সংঘর্ষে মহিলাসহ উভয় পক্ষের অন্তত ১৫ জন আহত হয়েছেন। ঘটনাটি ঘটেছে গতকাল উপজেলার অলংকারী ইউনিয়নের কাড়ারপার গ্রামের  মজই মিয়া ও মাহমদ আলী গংদের মধ্যে। সংঘর্ষে আহতদের সিলেট ওসমানী হাসপাতালে ভর্তি করা হয়েছে। আহতরা হলেন- মজই মিয়ার পরে মজই মিয়া (৫৫), স্ত্রী আনোয়ারা বেগম (৪৫), ছেলে সাহার আলী (২৬) ও জয়নাল (২২)। মাহমদ আলীর পরে মাহমদ আলী (৭৫), ছেলে ইন্তাজ আলী (৩৫), আহমদ আলী (৭০), সমুজ আলী (৬০), ছেলে নুরুল আমিন (৩৫), ইমরান (৩২) ও শাহাজান (২০)। বাকি আহতদের নাম পাওয়া যায় নি।    ব্রাহ্মণবাড়িয়ায় উত্তেজনা বর্ধক ড্রিংকস উদ্ধার  স্টাফ রিপোর্টার, ব্রাহ্মণবাড়িয়া থেকে: গতকাল  ব্রাহ্মণবাড়িয়া শহরের বিভিন্ন দোকান ও হোটেলে অভিযান চালিয়েছে ভ্রাম্যমাণ আদালত। এ সময় বিপুল পরিমাণ অনুমোদনবিহীন এনার্জি ড্রিংকস উদ্ধার ও আর্থিক জরিমানা আদায় করা হয় ব্যবসায়ীদের কাছ থেকে। শহরের ফরিদুল হুদা রোডে হোটেল খাওয়া-দাওয়ায় অভিযান চালিয়ে হর্স ফিলিংস, কাস্টার, স্পার্ক সিডরসহ বিভিন্ন উত্তেজনা বর্ধক ড্রিংকস উদ্ধার করে ভ্রাম্যমাণ আদালত। এ হোটেল মালিককে ১০ হাজার টাকা জরিমানা করা হয়। আরও ২টি প্রতিষ্ঠান থেকে ২০ হাজার টাকা জরিমানা আদায় করা হয়।    ৮ চা-বাগান মালিকের বিরুদ্ধে  মামলার প্রস্তুতি  স্টাফ রিপোর্টার, মৌলভীবাজার থেকে: বকেয়া বার্ষিক রাজস্ব অনাদায়ের কারণে মৌলভীবাজার জেলাধীন ব্যক্তি মালিকানার ৮টি চা বাগানের বিরুদ্ধে সার্টিফিকেট মামলার প্রস্তুতি চলছে। সংশ্লিষ্ট উপজেলা নির্বাহী কর্মকর্তাদের ওপর মামলা দায়েরের দায়িত্ব বর্তেছে। সংশ্লিষ্ট সূত্রে জানা গেছে, কুলাউড়া উপজেলার রাজানগর চা বাগানের বিপরীতে অনাদায়ী রাজস্ব ৩০ লাখ ৫৬ হাজার টাকা, মোরইছড়া চা বাগানের বিপরীতে ৩৫ লাখ ৫৩ হাজার টাকা, বোরহান নগর চা বাগানের ৪০ হাজার ১৭৮ টাকা, বড়লেখার কেরামত নগর চা বাগানের ৪৩ লাখ ২৯  হাজার টাকা, কুমারশাইল চা বাগানের ২৩ লাখ ২০ হাজার টাকা, রাজনগর উপজেলার কাশীপুর চা বাগানের ১৫ হাজার ৫৭০ টাকা, শ্রীমঙ্গল উপজেলার হোমনাবাদ চা বাগানের ৪ লাখ ৩৪ হাজার টাকা এবং কমলগঞ্জের নন্দরূপী চা বাগানের ২৫ লাখ ৬৭ হাজার টাকার রাজস্ব বকেয়া রয়েছে। নিয়মানুযায়ী প্রতি অর্থবছরে ভূমি উন্নয়ন কর প্রদান করার কথা থাকলেও উল্লিখিত বাগানসমূহ রাজস্ব পরিশোধ করছে না বার বার তাগাদা দেয়ার পরও। এ ব্যাপারে সংশ্লিষ্ট সংসদীয় কমিটিও অবহিত আছে। সংসদীয় কমিটির সুপারিশেই সার্টিফিকেট মামলা দায়ের করা হচ্ছে বলে সংশ্লিষ্ট সূত্র দাবি করছে।  এদিকে বাগানসমূহের অব্যবহৃত ভূমিতে প্রতি বছর ১০% করে নতুন চারা গাছ রোপণের কথা থাকলেও অধিকাংশ চা বাগান এ শর্ত পূরণ করছে না বলে অভিযোগ রয়েছে।    মুক্তিপণ দিয়ে ফিরে এসেছেন অপহৃত জেলে  শ্যামনগর (সাতক্ষীরা) প্রতিনিধি: জলদস্যুদের হাতে অপহৃত জেলে মোজাম্মেল সরদার মুক্তিপণের টাকা পরিশোধ করে বাড়িতে ফিরে এসেছেন। তার পরিবারের পক্ষ থেকে দাবিকৃত ২০ হাজার টাকা সুন্দরবনের নির্ধারিত স্থানে পৌঁছে দেয়ার পর গত শনিবার সন্ধ্যায় জলদস্যুরা তাকে মুক্তি দেয়। ৪ঠা জুলাই পাটাজাল  ফেরার সময় সুন্দরবনের বয়ারশিং কাল থেকে একদল জলদস্যু মোজাম্মেল সরদারকে অপহরণ করে নিয়ে যায়। বিষয়টি জানাজানি হয়ে পড়ায় অপহরণের দুদিন পরে জলদস্যুরা কৌশল পরিবর্তন করে মোজাম্মেল সরদারের মুক্তিপণ বাবদ ২০ হাজার টাকা দাবি করে। গত শনিবার নির্ধারিত স্থানে টাকা পৌঁছে দেয়ার পর মোজাম্মেল সরদারকে মুক্তি দেয়। এ বিষয়ে কৈখালী স্টেশন অফিসার আবুল হোসেন জানান, মুক্তিপণ দিয়ে ফিরে আসার কোন খবর পাওয়া যায়নি।    শ্রীপুরে বন্যপ্রাণীর কামড়ে আহত ৫০, ৩ প্রাণীকে পিটিয়ে হত্যা  শ্রীপুর (গাজীপুর) প্রতিনিধি: মাধখলা, বৈরাগীরচালা, ওয়েদ্দাদিঘী, কাওরাইদের বয়রাসহ বিভিন্ন স্থানে শিয়াল আকৃতির বন্যপ্রাণীর কামড়ে অর্ধশত মানুষ আহত হয়েছে। সন্ধ্যা ঘনিয়ে এলেই ওই প্রাণী পথচারী অথবা উন্মুক্ত বাড়িতে ঢুকে এলাকাবাসীকে কামড়িয়ে আহত করে। উপজেলা স্বাস্থ্য কমপ্লেক্স থেকে এ প্রাণীর কামড়ে গত এক মাসে ৩০ জনেরও বেশি আহত হওয়ার খবর নিশ্চিত করা হয়েছে। বিক্ষুব্ধ এলাকাবাসী গতকাল দুপুরে শ্রীপুরের কিত্তার পুকুর পাড়, ভাঙনাহাটী ও কাওরাইদের বয়রা গ্রামে তিনটি প্রাণীকে পিটিয়ে হত্যা করেছে।    প্রকাশিত সংবাদের ব্যাখ্যা  গত ২রা জুলাই মানবজমিন পত্রিকায় কমলগঞ্জে প্রেমিক যুগল নিয়ে টানাহেঁচড়া শীর্ষক প্রকাশিত সংবাদের ব্যাখ্যা পাঠিয়েছেন কমলগঞ্জ পৌরসভার ৭নং ওয়ার্ড কাউন্সিলর মো. আশরাফুল হক বদরুল। তিনি বলেছেন, প্রকাশিত সংবাদটি মিথ্যা ও উদ্দেশ্যপ্রণোদিত। এছাড়া প্রকাশিত সংবাদের তথ্যের বিষয়ে প্রতিবেদকের সঙ্গে তার কোন কথা হয়নি। তিনি বলেন, প্রকাশিত সংবাদে আমাকে জড়িয়ে প্রেমিক যুগলকে মারধরের যে কথা ছাপা হয়েছে তা সম্পূর্ণ মিথ্যা। স্থানীয় পৌর ওয়ার্ড কাউন্সিলর হিসেবে ভানুগাছ বাজারস্থ  নিকাহ রেজিস্ট্রার অফিসে আমি এলাকাবাসী ও কমলগঞ্জ থানার ওসি মো. নাজিম উদ্দিনের মাধ্যমে খবর পেয়ে ঘটনাস্থলে যাই এবং বিষয়টি সমাধানের চেষ্টা করি পুলিশের সহযোগিতায়।    কুড়িগ্রামে ৩৪ বিডিআর জওয়ানের বিরুদ্ধে রাষ্ট্রদ্রোহ মামলা প্রত্যাহার  স্টাফ রিপোটার, কুড়িগ্রাম থেকে: কুড়িগ্রামে ৩৪ বিডিআর জওয়ানের বিরুদ্ধে রাষ্ট্রদ্রোহ মামলা প্রত্যাহার করে নেয়া হয়েছে। গতকাল কুড়িগ্রামের জেলা ও দায়রা জজ মো. সাজেদুল করিম মামলাটি প্রত্যাহার করার আদেশ দেন। তবে বিদ্রোহের কারণে  বিডিআর আইনে বিশেষ আদালতের দেয়া সাজা বহাল থাকবে।  কুড়িগ্রামের পাবলিক প্রসিকিউটর এডভোকেট আব্রাহাম লিংকন জানান, ২০০৯ সালের ৯ই মে ২৭ রাইফেল ব্যাটালিয়নের ৩৪ জওয়ানকে রাষ্ট্রদোহ মামলায় গ্রেপ্তার করা হয়। অস্ত্রাগার লুণ্ঠন করে অস্ত্র হাতে নেয়া ও কমান্ডিং অফিসারকে বন্দি করাসহ বিভিন্ন অভিযোগে কুড়িগ্রাম জুডিশিয়াল ম্যাজিস্ট্রেট আদালতে দায়ের করা মামলাটি পরে বিচারের জন্য জেলা ও দায়রা জজ আদালতে বদলি করা হয়। সেখানে আসামিদের বিরুদ্ধে অভিযোগ গঠন করা হয়। পরে বিশেষ আদালত-১৩ তে শুনানি শেষে এই জওয়ানদের বিভিন্ন মেয়াদে সাজা  দেন। সাজার মেয়াদ শেষে ৩ জন জওয়ান জামিনে মুক্তিও পেয়েছেন। গত ৯ই জুন স্বরাষ্ট্র মন্ত্রণালয় রাষ্ট্রদ্রোহ মামলাটি প্রত্যাহারের সিদ্ধান্ত নেয়। তারই আলোকে ফৌজদারি কার্যবিধি ২৯৪ (বি) ধারা মোতাবেক কুড়িগ্রামের পাবলিক প্রসিকিউটর জেলা ও দায়রা জজের কাছে মামলাটি প্রত্যাহারের আবেদন জানান। আবেদনের প্রেক্ষিতে গতকাল মামলাটি প্রত্যাহার করে নেয়ার আদেশ দেয়া হয়। কুড়িগ্রামের পাবলিক প্রসিকিউটর এডভোকেট আব্রাহাম লিংকন জানান, রাষ্ট্রদ্রোহ মামলাটি প্রত্যাহার হলেও বিডিআর আইনে তাদের বিরুদ্ধে সাজা বহাল থাকবে।    মৌলভীবাজারে নির্বাচনী সহিংসতায় আহত তোফায়েল হাসপাতালে মৃত্যুর সঙ্গে লড়ছে  সিলেট অফিস : নির্বাচনী সহিংসতায় মৌলভীবাজারের উলুয়াইল গ্রামে গুরুতর আহত তোফায়েল মিয়া ওসমানী হাসপাতালে মৃত্যুর সঙ্গে লড়ছে। তার অবস্থা আশঙ্কাজনক বলে ডাক্তাররা জানিয়েছেন। এদিকে এ ঘটনার পর আতঙ্কে রয়েছে তোফায়েলের পরিবার। গতকাল ওসমানী হাসপাতালে মামলার বাদী ও তোফায়েলের মা মিলন বেগম জানিয়েছেন, আমরা ন্যায় বিচার চাই। পুলিশ এ ক্ষেত্রে ভাল ভূমিকা দেখাক আমরা তা চাই। তবে হামলাকারীরা প্রকাশ্যে ঘুরে বেড়াচ্ছে বলে জানান  তিনি। বৃহস্পতিবার সন্ধ্যায় উলুয়াইল গ্রামে আলিম উদ্দিনের ছেলে তোফায়েল আহমদ বন্ধুদের নিয়ে ক্যারম খেলছিলো। এ সময় হরিপুর পাড়ার সুহেল মিয়া, রুবেল মিয়া, আখলাছ মিয়া, রহিম মিয়া, জালাল মিয়া সহ কয়েকজন যুবক তোফায়েল আহমদকে ডেকে নিয়ে যায়। একপর্যায়ে তারা ধারালো অস্ত্র দিয়ে তোফায়েলকে উপর্যুপরি কোপায়। পরে মৃত ভেবে তাকে ফেলে যায়। যাওয়ার সময় তার গলায় থাকা স্বর্ণের চেইন ও মোবাইল ফোন ছিনিয়ে নেয়। ঘটনার পর গুরুতর আহত তোফায়েলকে আশঙ্কাজনক অবস্থায় মৌলভীবাজার হাসপাতালে ভর্তি করা হয়। অবস্থা আরও গুরুতর হওয়ায় শুক্রবার তাকে সিলেট  ওসমানী মেডিকেল কলেজ হাসপাতালে ভর্তি করা হয়।    চট্টগ্রামে শক্তিশালী বোমা উদ্ধার  স্টাফ রিপোর্টার, চট্টগ্রাম থেকে: চট্টগ্রামের বন্দরটিলা এলাকায় অভিযান চালিয়ে ৫টি শক্তিশালী বোমা উদ্ধার করা হয়েছে। একই সঙ্গে পাওয়া গেছে বোমা তৈরির কাজে ব্যবহৃত নানা সরঞ্জামও। গতকাল দুপুরে ইপিজেড সংলগ্ন একটি বাড়িতে হানা দেয় পুলিশ। পরে ওই বাড়ির ৪ তলা ভবনের একটি কক্ষের তাকের ওপর ব্যাগের ভেতর রাখা এসব বোমা উদ্ধার করা হয়। পুলিশ জানায়, জনৈক মুজিবের মালিকানাধীন বাড়ি থেকে এসব বোমা  পাওয়া যায়। তবে তা সক্রিয় কিনা তাই পরীক্ষা করে দেখা হচ্ছে। বোমা তৈরির সরঞ্জামের মধ্যে পাওয়া গেছে ৫টি আইইডি (ইমপ্রোভাইজ এক্সপ্লোসিভ ডিভাইস), ওয়াকিটকি ও আধা কেজি গন্ধক। ৪ তলা ভবনের ওই কক্ষটিতে গার্মেন্টস কর্মীরা থাকতেন। বন্দর থানা পুলিশের ওসি মোহাম্মদ মতিউর রহমান জানান, উদ্ধার করা সব বোমা উচ্চ ক্ষমতার বলে মনে করা হচ্ছে। এ ব্যাপারে তদন্ত চলছে। চট্টগ্রাম মেট্রোপলিটন পুলিশ (সিএমপি)-এর ডবলমুরিং জোনের সহকারী পুলিশ কমিশনার এসএম তানভীর আরাফাত বলেন, বোমা ডিসপোজাল ইউনিট ঘটনাস্থলে পৌঁছে তা পরীক্ষা করে দেখছে। বোমার  সঙ্গে একটি চিঠিও পাওয়া গেছে। চিঠিটি কাদের উদ্দেশ্যে লেখা হয়েছে তা এখনও নিশ্চিত হওয়া যায়নি। তবে ধারণা করা হচ্ছে জঙ্গিদের অপারেশন চালানোর জন্যই এসব বোমা রাখা হয়েছিল। এই ঘটনায় কাউকে এখনও গ্রেপ্তার করা যায়নি।    শ্যামনগর প্রেসক্লাব নির্বাচন সভাপতি সামিউল মনির সম্পাদক জাহিদ সুমন  শ্যামনগর (সাতক্ষীরা) প্রতিনিধি: গত বৃহস্পতিবার শ্যামনগর উপজেলা প্রেসক্লাবের কার্যকরী পরিষদের নির্বাচন অনুষ্ঠিত হয়েছে। নির্বাচনে প্রভাষক সামিউল মনির (দৈনিক আমার দেশ) সভাপতি এবং  জাহিদ সুমন (মানবজমিন) সাধারণ সম্পাদক নির্বাচিত হয়েছেন।  এছাড়া মোস্তফা কামাল (নয়াদিগন্ত) সহসভাপতি, হাজী মুরাদ (দৃষ্টিপাত) যুগ্ম সম্পাদক, সোহরাব হোসেন (আমাদের অর্থনীতি) অর্থ-সম্পাদক পদে নির্বাচিত হয়েছেন। গোপন ব্যালটের মাধ্যমে ২১ জন ভোটার তাদের ভোটাধিকার প্রয়োগ করেন। এর আগে আজহারুল আলম শান্ত (আমাদের সময়) সাংগঠনিক সম্পাদক, আবদুর রহমান বাবু (প্রবাহ) দপ্তর সম্পাদক এবং মনসুর আলম (তথ্য), আবুল হোসাইন (জন্মভূমি) ও আলমগীর সিদ্দিকী (দিনকাল) কার্যকরী সদস্য পদে বিনা প্রতিদ্বন্দ্বিতায় নির্বাচিত হন।    বগুড়ায় সড়ক দুর্ঘটনায় নিহত ৩  স্টাফ রিপোর্টার, বগুড়া থেকে: বগুড়ায় কোচ-ট্রাক ও মাইক্রোবাসের ত্রিমুখী সংঘর্ষে তিনজন নিহত এবং ২০ জন আহত হয়েছেন। শনিবার রাত ২টায় বগুড়া-রংপুর মহাসড়কের বগুড়ার শিবগঞ্জ থানার হাতীবান্ধা নামক স্থানে এ দুর্ঘটনা ঘটে। প্রত্যক্ষদর্শীরা জানায়, কাকলী এন্টারপ্রাইজ নামের একটি কোচ পঞ্চগড় থেকে ঢাকা যাচ্ছিল। পথিমধ্যে উক্ত স্থানে বিপরীতমুখী একটি মালবোঝাই ট্রাকের সঙ্গে কোচের সংঘর্ষ হয়। এর পর পরই ট্রাকের পিছনে থাকা অপর একটি মাইক্রোবাসের সঙ্গে কোচটির  সংঘর্ষ হয়। এতে মাইক্রোবাসটি দুমড়ে-মুচড়ে যায় এবং কোচটির সামনের অংশ ব্যাপক ক্ষতিগ্রস্ত হয়। এতে ঘটনাস্থলেই কোচের মহিলা যাত্রীসহ ৩ জন নিহত হন এবং কমপক্ষে ২০ জন আহত হন। নিহতদের মধ্যে বুলবুলি (৩০) নামের ১ জনের পরিচয় পাওয়া গেছে। তিনি রংপুর জেলার তারাগঞ্জ থানার সয়া কাজীপাড়া গ্রামের রশিদ মেম্বারের স্ত্রী। নিহত অপর ২ জনের পরিচয় পাওয়া যায়নি।    ১৫ ঘণ্টা পর শিশু উদ্ধার ২ অপহরণকারী আটক  মানিকছড়ি (খাগড়াছড়ি) প্রতিনিধি: অপহরণের ১৫ ঘণ্টা পর অপহৃত শিশুসহ দুই অপহরণকারীকে  আটক করে পুলিশ। জানা যায়, গত ৯ই জুলাই সকাল ৭টায় দুই অপহরণকারী কুমিল্লা ইস্পাহানি স্কুল অ্যান্ড কলেজের ১ম শ্রেণীর ছাত্রী সুইটিকে মুক্তিপণ আদায়ের উদ্দেশ্যে অপহরণ করে কুমিল্লা থেকে খাগড়াছড়ি জেলার মানিকছড়ি উপজেলা সদরের আমতলা এলাকায় নিয়ে আসে।   গোপন সংবাদের ভিত্তিতে কুমিল্লা থেকে শিশু অপহরণের ১৫ ঘণ্টা পর মানিকছড়ি উপজেলার আমতলা থেকে শনিবার রাত ১০টায় শিশু সুইটিকে উদ্ধার ও মুক্তিপণের ৯৭ হাজার ৫০০ টাকাসহ দুই অপহরণকারী ইলিয়াছ (৩২) ও সমীর সরকার (৩০)কে আটক করে পুলিশ। জানা গেছে, সুইটির বাবা জাহাঙ্গীর আলম সকালে  মেয়েকে স্কুলে পৌঁছে দেন। স্কুলের প্রধান ফটক থেকে কৌশলে অপহরণকারীরা শিশুটিকে অপহরণ করে। ছুটির পর মেয়েকে স্কুল থেকে আনতে গিয়ে জাহাঙ্গীর আলম জানতে পারেন সুইটি আজ ক্লাসে উপস্থিত ছিল না। হতবাক পিতা বিষয়টি কুমিল্লা থানাকে অবহিত করে বিভিন্ন স্থানে খুঁজতে থাকেন। একপর্যায়ে বিকাল ৩টার দিকে সুইটির বাবাকে মোবাইলে অপহরণকারীরা জানায় যে, সুইটিকে জীবিত ফিরে পেতে হলে ১ লাখ টাকা মুক্তিপণ নিয়ে খাগড়াছড়ির মানিকছড়ি সরকারি উচ্চ বিদ্যালয় মাঠে আসতে হবে। ব্যবসায়ী জাহাঙ্গীর আলম বিষয়টি প্রথমে খাগড়াছড়ির রামগড় সার্কেল এএসপি জহিরুল হককে  জানালে তিনি মানিকছড়ি থানাকে যথাযথ ব্যবস্থা গ্রহণের নির্দেশ দেন। রাত সাড়ে ৯টার দিকে সুইটির বাবা মুক্তিপণের ১ লাখ টাকাসহ মানিকছড়ি স্কুল মাঠে এলে টাকা নিয়ে অপহরণকারীরা শিশুটিকে ফেরত দেয়। আগে থেকে অবস্থান নিয়ে মানিকছড়ি থানার এসআই মঞ্জুর এলাহী ও আল আমিনের নেতৃত্বে এক দল পুলিশ এ সময় মুক্তিপণের ৯৭ হাজার ৫০০ টাকাসহ দুই অপহরণকারী ইলিয়াছ ও সমীরকে আটক করে।  এ ব্যাপারে মানিকছড়ি থানার অফিসার ইনচার্জ (ওসি) নাসিম উদ্দিন জানান, খবর পাওয়ার সঙ্গে সঙ্গে পুলিশ মাঠে নামে। অভিযান চালিয়ে দুই অপহরণকারীকে আটক ও অক্ষত অবস্থায়  শিশুটিকে উদ্ধার করা হয়েছে।    বাহুবলে ছাত্রদলের দুগ্রুপ মুখোমুখি  বাহুবল প্রতিনিধি: বাহুবল থানা ছাত্রদলের দুগ্রুপ মুখোমুখি অবস্থানে রয়েছে। গত শনিবার সন্ধ্যায় বিএনপির ডাকা বিক্ষোভ সমাবেশে বক্তৃতা দেয়াকে কেন্দ্র করে ছাত্রদলের দুগ্রুপের সংঘর্ষে ঘটনার পর থেকে উত্তেজনা দেখা দেয়।  জাতীয় সংসদের বিরোধীদলীয় চিফ হুইপ জয়নুল আবদিন ফারুকের ওপর পুলিশি হামলার প্রতিবাদে বিএনপির কেন্দ্রীয় কর্মসূচির অংশ হিসেবে স্থানীয় বিএনপি ও অঙ্গসংগঠন বিক্ষোভ সমাবেশ ও  মিছিলের উদ্যোগ নেয়। গত শনিবার বিকাল সাড়ে ৫টার দিকে সমাবেশ শুরু হয় উপজেলা সদরস্থ সাবরেজিস্ট্রি মাঠে। সমাবেশে বক্তব্য দেয়াকে কেন্দ্র করে থানা ছাত্রদলের আহ্বায়ক আবদুল আহাদ কাজল ও যুগ্ম আহ্বায়ক শাহিন মিয়ার গ্রুপের মাঝে বাকবিতণ্ডা শুরু হয়। এক পর্যায়ে উভয় গ্রুপের নেতাকর্মীরা ধাওয়া-পাল্টা ধাওয়া ও লাঠিসোটা হাতে একে অপরের ওপর হামলা চালায়। এ ছাত্রদলের সাবেক সভাপতি এনামুল হক এনাম (৩৫) সহ কমপক্ষে ৫ জন আহত হয়। পরে শীর্ষ নেতৃবৃন্দের হস্তক্ষেপে পরিস্থিতি শান্ত হলেও সমাবেশ ও মিছিল পণ্ড হয়ে যায়। এ ঘটনার পর থেকে ছাত্রদলের বিবদমান  গ্রুপ দুটি মুখোমুখি অবস্থানে রয়েছে। গতকাল উভয় গ্রুপ নিজেদের শক্তি সঞ্চয়ে দিনভর ব্যস্ত সময় কাটিয়েছে। থানা ছাত্রদলের যুগ্ম আহ্বায়ক শাহিন মিয়ার সঙ্গে আলাপকালে তিনিও উদ্ভূত পরিস্থিতিতে তার গ্রুপে উত্তেজনা আছে বলে স্বীকার করেন। এ সময় তিনি বড় ধরনের সংঘর্ষের আশঙ্কাও উড়িয়ে দেননি। থানা ছাত্রদলের আহ্বায়ক আবদুল আহাদ কাজল বলেন, সভায় প্রটোকল ভঙ্গের প্রতিবাদে আমরা মিছিল করি। আমার প্রতিপক্ষ গ্রুপও পাল্টা মিছিল করে। এতে উত্তেজনাকর পরিস্থিতি সৃষ্টি হয়। তিনি বলেন, আমার নেতৃত্বাধীন ছাত্রদলে নেতৃত্ব নিয়ে গ্রুপিং থাকলেও আমরা  এক এবং অভিন্ন। থানা বিএনপির সাধারণ সম্পাদক এডভোকেট মিজানুর রহমান বলেন, আমরা ছাত্রদলের বিবাদ নিষ্পত্তির প্রচেষ্টা চালাচ্ছি।    মৌলভীবাজারে ছাত্রীকে উত্ত্যক্ত করার অপরাধে যুবককে পুলিশে সোপর্দ  মৌলভীবাজার প্রতিনিধি: রাজনগর উপজেলায় স্কুলছাত্রীকে উত্ত্যক্ত করার অপরাধে গতকাল এক বখাটে যুবককে গণধোলাইয়ের পর পুলিশে সোপর্দ করা হয়েছে। পুলিশ ও স্থানীয় সূত্র জানায়, উপজেলার কামারচাক ইউনিয়নে অবস্থিত তারাপাশা উচ্চ বিদ্যালয়ের দশম শ্রেণীর এক ছাত্রী সকাল সাড়ে ৯টায়  স্কুলে আসার পথে মশাজান গ্রামের মশ্ববউল্লার ছেলে রিকশাচালক সুরুজ মিয়া (২৫) তাকে উত্ত্যক্ত করে এবং শারীরিকভাবে লাঞ্ছিত করে। ঘটনা জানার পর বিদ্যালয়ের শিক্ষার্থীরা উত্তেজিত হয়ে তারাপাশা বাজারে রিকশাচালকদের ওপর চড়াও হয়। খবর পেয়ে বিদ্যালয়ের শিক্ষক, ম্যানেজিং কমিটির সদস্য ও নবনির্বাচিত ইউপি চেয়ারম্যানসহ স্থানীয় গণ্যমান্য ব্যক্তিরা এসে শিক্ষার্থীদের শান্ত করেন। পরে অভিযুক্ত ওই বখাটেকে ধরে গণধোলাই দিয়ে রাজনগর থানা পুলিশের কাছে সোপর্দ করা হয়। এ ব্যাপারে রাজনগর থানার ভারপ্রাপ্ত কর্মকর্তার সঙ্গে যোগাযোগ করা হলে তিনি  ঘটনার সত্যতা স্বীকার করে বলেন, এ ঘটনায় বিদ্যালয়ের পক্ষ থেকে একটি মামলা করা হয়েছে।    পঞ্চগড়ে সাজাপ্রাপ্ত কয়েদির মৃত্যু  পঞ্চগড় প্রতিনিধি: পঞ্চগড় সদর হাসপাতালে চিকিৎসাধীন অবস্থায় আব্দুর রহিম (৬০) নামে এক কয়েদির মৃত্যু হয়েছে। গত শনিবার সন্ধ্যায় তিনি মারা যান। ওই কয়েদির বাড়ি আটোয়ারী উপজেলার মির্জাপুর ইউনিয়নের মির্জাপুর গ্রামে। জেলা কারাগার সূত্র জানায়, একটি হত্যা মামলায় ১০ বছরের সাজাপ্রাপ্ত হয়ে গত বছরের ৯ই ফেব্রুয়ারি থেকে জেলা কারাগারে অন্তরীণ ছিলেন। গত  ১৭ই মার্চ ডায়াবেটিক, হৃদরোগ ও উচ্চ রক্তচাপসহ বিভিন্ন জটিল রোগে আক্রান্ত হয়ে তিনি রংপুর কেন্দ্রীয় কারা হাসপাতালে চিকিৎসাধীন ছিলেন। শনিবার বিকালে তাকে রংপুর কারা হাসপাতাল থেকে পঞ্চগড় জেলা কারাগারে আনা হয়। এখানে অসুস্থ হয়ে পড়লে সন্ধ্যা প্রায় ৭টায় তাকে সদর হাসপাতালে চিকিৎসার জন্য ভর্তি করা হয়। এর কিছুক্ষণ পর তিনি মারা যান। জেলা কারাগারের জেলার নাসিরউদ্দিন প্রধান ঘটনার সত্যতা স্বীকার করে জানিয়েছেন, রোববার পোস্টমর্টেমের পর রহিমের মৃতদেহ স্বজনদের কাছে হস্তান্তর করা হবে। পঞ্চগড় আধুনিক সদর হাসপাতালের আবাসিক মেডিকেল  অফিসার ডা. বাহারাম আলী জানান, আব্দুর রহিম দীর্ঘদিন ধরে হৃদরোগ ও উচ্চ রক্তচাপসহ বিভিন্ন জটিল রোগে ভুগছিল।    ঈশ্বরদীতে সড়ক দুর্ঘটনায় ২ ছাত্রী নিহত সড়ক অবরোধ, ভাঙচুর, অগ্নিসংযোগ  ঈশ্বরদী (পাবনা) প্রতিনিধি: মর্মান্তিক সড়ক দুর্ঘনায় একই পরিবারের দুই বোন ঘটনাস্থলেই নিহত হয়েছে। নিহতরা হলো- দিয়াড় সাহাপুর পাঠশালা এলাকার রাশেদ আলীর দুই মেয়ে ও সলিমপুর মহাবিদ্যালয়ের ছাত্রী আরিফা খাতুন এবং মানিক নগর বালিকা উচ্চ বিদ্যালয়ের ৯ম শ্রেণীর ছাত্রী দিপা খাতুন। এই  ঘটনায় উত্তেজিত জনতা ঘাতক ট্রাকটি আটক করে ভাঙচুরসহ অগ্নিসংযোগ করেছে। ঘটনাটি ঘটেছে গতকাল ঈশ্বরদী উপজেলার সাহাপুর ইউনিয়নের নতুন হাট গোলচত্বর মোড় ঝলক সিনেমা হলের সামনে।  প্রত্যক্ষদর্শীরা জানান, দুই বোন প্রাইভেট পড়ে বাড়ি ফিরছিল। ঘটনাস্থলে পৌঁছলে দাশুড়িয়ার দিক থেকে আসা কুষ্টিয়াগামী একটি ট্রাক তাদের চাপা দেয়। ঘটনাস্থলেই তাদের মর্মান্তিক মৃত্যু হয়। এই সময় উত্তেজিত জনতা মহাসড়ক অবরোধ করে ঘাতক ট্রাকটি ভাঙচুরসহ আগুন ধরিয়ে দেয়। এলাকাবাসীসহ বিভিন্ন স্কুল কলেজের ছাত্রছাত্রী ও শিক্ষক-শিক্ষিকারা খবর পেয়ে ঘটনাস্থলে এসে  প্রায় দুই ঘণ্টা রাস্তা অবরোধ ও অন্যান্য যানবাহন ভাঙচুর করেন।  ঈশ্বরদী থানা সূত্র জানায়, খবর পেয়ে থানা পুলিশ ও দাঙ্গা পুলিশ ঘটনাস্থলে গিয়ে ট্রাকচালকের বিরুদ্ধে কঠোর ব্যবস্থার আশ্বাস দিয়ে পরিস্থিতি নিয়ন্ত্রণে আনে। জনতার হাত থেকে সাতক্ষীরা যতিন্দ্রনগরীর ইন্তাজ আলীর ছেলে ঘাতক ট্রাকচালক ইউনুছ আলী ও একই এলাকার হোসেন আলীর ছেলে হেলপার আবু জাফরকে উদ্ধার করে থানায় আনে। এই রিপোর্ট লেখা পর্যন্ত ঘটনাস্থলে ব্যাপক উত্তেজনা বিরাজ করছিল।    খুন  গাজীপুরে বেকারি  শ্রমিক  স্টাফ রিপোর্টার, গাজীপুর থেকে: গাজীপুরে মিলন (২৫) নামের এক বেকারি শ্রমিক খুন হয়েছে। পুলিশ গতকাল সকালে লাশ উদ্ধার করে ময়না তদন্তের জন্য গাজীপুর সদর হাসপাতাল মর্গে পাঠায়। পুলিশ ও নিহতের স্বজনরা জানায়, সদর উপজেলার কোনাবাড়ি শিল্প এলাকার আইয়ুব আলীর ছেলে মিলন স্থানীয় বাজারের একটি বেকারিতে কাজ করতো। মিলন শনিবার রাতের খাবার শেষে ১০টার দিকে বেকারিতে রাত কাটানোর কথা বলে বাসা থেকে বের হয়। গতকাল সকালে এলাকাবাসী কোনাবাড়ি-আমবাগ রোডের গলির ভেতর তার লাশ দেখে পুলিশকে খবর দেয়। কোনাবাড়ি পুলিশ ফাঁড়ির ইনচার্জ  মোবারক হোসেন লাশ উদ্ধার করে গাজীপুর সদর হাসপাতাল মর্গে পাঠায়। নিহতের গলায় দাগ রয়েছে। ধারণা করা হচ্ছে, পূর্বশত্রুতার জের ধরে মিলনকে খুন করা হয়েছে।     নাগরপুরে শ্যালকের হাতে ভগ্নিপতি  নাগরপুর (টাঙ্গাইল) প্রতিনিধি: তুচ্ছ ঘটনাকে কেন্দ্র করে নাগরপুরে প্রকাশ্য দিবালোকে কুড়াল দিয়ে কুপিয়ে নৃশংসভাবে ভগ্নিপতিকে হত্যা করেছে পাষণ্ড তিন শ্যালক। গত শনিবার বিকালে উপজেলার তাঁত সমৃদ্ধ কারিগর পল্লী কলমাইদ বাজারে এ ঘটনাটি ঘটে। নিহতের নাম সাইদুর রহমান (৩৫)। সে কলমাইদ গ্রামের মন্তাজ আলীর ছেলে। কলমাইদ গ্রামের  সাইদুর রহমান তার স্ত্রী শোভা (২৮) এর সঙ্গে পারিবারিক কলহের জের ধরে গত শনিবার দুপুরে তর্কবিতর্ক হয়। এক পর্যায়ে স্বামী সাইদুর স্ত্রী শোভাকে প্রহার করে। দুপুর ৩টার দিকে আহত শোভাকে নিয়ে কলমাইদ বাজারস্থ ফরহাদ মেডিকেলে নিয়ে আসে। এ ঘটনায় ক্ষুব্ধ হয়ে শোভার দুভাই মিন্নত আলী (২৫) ও পান্নু (২২) কুড়াল নিয়ে প্রকাশ্য বাজারে দুলাল স্টোরের সামনে ভগ্নিপতি সাইদুরের ওপর হামলা করে। বিক্ষুব্ধ শ্যালকদ্বয় উপর্যুপরি কুড়াল দিয়ে কোপালে ঘটনাস্থলেই তার মৃত্যু হয়। প্রত্যক্ষদর্শী দুলাল মিয়া (২৭) ও মো. লুৎফর রহমান (৫৫) জানান, প্রকাশ্য  বাজারে সন্ত্রাসীরা কুড়াল দিয়ে কুপিয়ে সাইদুরকে হত্যা করে। এ ঘটনায় এলাকায় থমথমে পরিবেশ বিরাজ করছে। নিহতের পরিবারে আহাজারিতে পরিবেশ ভারি হয়ে উঠেছে। পুলিশ লাশ উদ্ধার করেছে তবে কাউকে গ্রেপ্তার করেনি।    মাদারীপুরে গৃহবধূ  মাদারীপুর প্রতিনিধি: বিয়ের দু মাস না পেরুতেই মাত্র ২০ হাজার টাকার জন্য স্বামী- শ্বশুরের নির্যাতনে প্রাণ হারালো খাদিজা আক্তার (১৯)। মাদারীপুর সদর উপজেলার লক্ষ্মীগঞ্জ গ্রামে শনিবার রাত ১১টায় শ্বাসরোধ করে হত্যা করা হয় খাদিজাকে। যৌতুকের টাকা না দেয়ায় হত্যা করা হয়েছে খাদিজাকে- এমনই  অভিযোগ তার পিতা কৃষক বাবুল ব্যাপারীর। খাদিজার পরিবার, এলাকাবাসী ও সদর থানা সূত্রে জানা যায়, মাত্র দু মাস আগে সদর উপজেলার লক্ষ্মীগঞ্জ গ্রামের মোসলেম কাজীর ছেলে আহাদ কাজীর সঙ্গে একই গ্রামের কৃষক বাবুল ব্যাপারীর মেয়ে খাদিজা আক্তারের বিয়ে হয়। বিয়ের সময় দু মাসের মধ্যে ৩০ হাজার টাকা যৌতুক দেয়ার কথা স্বীকার করে খাদিজার বাবা। এতে সঠিক সময় ১০ হাজার টাকা দিলেও বাকি ২০ হাজার টাকা না দেয়ায় শনিবার রাত ১০টার দিকে খাদিজার সঙ্গে তর্ক-বিতর্ক শুরু হয়। এক পর্যায়ে খাদিজার স্বামী-শ্বশুর মিলে তাকে শ্বাসরোধ করে হত্যা করে। পরে সদর  হাসপাতালে আনলে কর্তব্যরত ডাক্তার খাদিজাকে মৃত বলে ঘোষণা করেন। ওসি বলেন, পারিবারিক কলহের জের ধরে মেয়েটিকে সম্ভবত মেরে ফেলা হয়েছে। ময়নাতদন্ত রিপোর্টের ভিত্তিতে আইনগত ব্যবস্থা নেয়া হবে। মেয়ের পিতা বাদী হয়ে থানায় মামলা দায়েরের প্রক্রিয়া চলছে।    শাহজাদপুরে গৃহবধূকে পিটিয়ে  শাহজাদপুর (সিরাজগঞ্জ) প্রতিনিধি: যৌতুকের দাবিতে শাহজাদপুর পৌর এলাকার আইগবাড়ি পাড়কোলা গ্রামে গতকাল আলেয়া খাতুন (২২) নামে এক গৃহবধূকে পিটিয়ে ও শ্বাসরোধ করে হত্যা করেছে তার স্বামী নজরুল ইসলাম। পুলিশ ঘটনাস্থল থেকে মৃতের লাশ  উদ্ধার করে ময়না তদন্তের জন্য সিরাজগঞ্জ হাসপাতাল মর্গে পাঠিয়েছে। এ ঘটনার পর স্বামীসহ সবাই পলাতক রয়েছে। এলাকাবাসী জানায়, প্রায় ৩ বছর আগে পৌর এলাকার রূপপুর গ্রামের মৃত আলাউদ্দিনের মেয়ে আলেয়া খাতুনের সঙ্গে আইগবাড়ি পাড়কোলা গ্রামের মৃত চাঁদ আলীর ছেলে নজরুল ইসলামের বিয়ে হয়। বিয়ের পর থেকেই যৌতুকের দাবিতে তাঁত কাপড় ব্যবসায়ী স্বামী নজরুল ইসলাম গৃহবধূ আলেয়াকে নানাভাবে নির্যাতন করত এবং ভিন্ন ভিন্ন কৌশলে শ্বশুরবাড়ি থেকে দফায় দফায় নগদ টাকাসহ যৌতুকের বিভিন্ন সামগ্রী আদায় করত। কিছুদিন পর নজরুল দ্বিতীয় বিয়ের জন্য মরিয়া হয়ে ওঠে।  এ নিয়ে উভয়ের মধ্যে দাম্পত্য কলহ চরম আকার ধারণ করে। দ্বিতীয় বিয়েকে কেন্দ্র করে শনিবার রাতে স্বামী-স্ত্রীর মধ্যে তুমুল বাকবিতণ্ডা হয়। এক পর্যায়ে স্বামী নজরুলেরর নির্যাতনের শিকার হয়ে আলেয়া খাতুন গতকাল সকালে মারা যায়। ঘটনাটি ভিন্ন খাতে প্রবাহের জন্য আত্মহত্যা করেছে বলে প্রচার করা হয়। থানার এসআই আবদুল বাতেন জানান, গৃহবধূর ফাঁস নেয়ার কোন আলামত পাওয়া যায়নি। এক পুত্র সন্তানের জননী আলেয়াকে নির্মমভাবে পিটিয়ে ও শ্বাসরোধ করে হত্যা করা হয়েছে বলে পুলিশ প্রাথমিকভাবে ধারণা করছে। এ ব্যাপারে গৃহবধূর চাচা হাজী আলমগীর হোসেন  বাদী হয়ে থানায় একটি মামলা দায়ের করেছেন। এদিকে ঘটনার পর থেকে নজরুল ইসলাম, ভাসুর আবদুল মজিদ ও তার স্ত্রীসহ অন্যরা পলাতক রয়েছে।    রাঙ্গামাটিতে ১ কার্বারীকে অপহরণের পর  রাঙ্গামাটি প্রতিনিধি: রাঙ্গামাটির বিলাইছড়িতে এক কার্বারীকে অপহরণের পর হত্যা করেছে সন্ত্রাসীরা। তার নাম ননী তঞ্চঙ্গ্যা, বয়স ৫০, পিতার নাম যোগেন্দ্র তঞ্চঙ্গ্যা, গ্রাম সাক্কারাছড়ি মুখপাড়া, বিলাইছড়ি উপজেলা। সে সাক্কারাছড়ি মুখপাড়ার কার্বারী। গতকাল সকাল ১০টার দিকে সন্তু গ্রুপের (জেএসএস) একদল সশস্ত্র সদস্য সাক্কারাছড়ি মুখপাড়ায় গিয়ে ননী  তঞ্চঙ্গ্যাকে তার নিজ বাড়ি থেকে অপহরণ করে নিয়ে যায়। সন্ত্রাসীরা তাকে সাক্কারাছড়ি ও তিনকুনিয়ার মধ্যবর্তী স্থানে নিয়ে গিয়ে হত্যা করে লাশ ফেলে পালিয়ে যায়। এরপর দুপুরের দিকে স্থানীয় এলাকাবাসী তার লাশ উদ্ধার করে। নিহতের রাজনৈতিক পরিচয় সম্পর্কে কিছু জানা না গেলেও ইউনাইটেড পিপল্u200cস ডেমোক্রেটিক ফ্রন্ট রাঙ্গামাটি জেলা ইউনিটের সংগঠক অলকেশ চাকমা ওই ঘটনার তীব্র নিন্দা জানিয়ে অবিলম্বে দোষীদের গ্রেপ্তার দাবি করেছেন। রাঙ্গামাটির পুলিশ সুপার মাসুদ উল হাসান হত্যাকাণ্ডের ঘটনা স্বীকার করে জানিয়েছেন, পুলিশ ঘটনাস্থলে গেছে। ফিরে  এলে হত্যাকাণ্ডের মোটিভ সম্পর্কে জানা যাবে।    মুক্তাগাছায় সোনালী ব্যাংকে কর্মচারীর ঘুষিতে শিক্ষক  মুক্তাগাছা (ময়মনসিংহ) প্রতিনিধি: মুক্তাগাছায় সোনালী ব্যাংকে হরতালের দিন বিদ্যুৎ বিল জমা দিতে এসে ব্যাংক কর্মচারীর ঘুষিতে আহত স্কুলশিক্ষক হাসান আলী গতকাল ময়মনসিংহ মেডিকেল কলেজ হাসপাতালে চিকিৎসাধীন অবস্থায় মারা গেছেন। এ ঘটনায় বিক্ষুব্ধ হয়ে উঠেছে ব্যাংকের গ্রাহক ও এলাকাবাসী। ঘটনাটি ঘটেছে বৃহস্পতিবার সকাল সাড়ে ১১টায় মুক্তাগাছার কালীবাড়ি বাজারের সোনালী ব্যাংক শাখায়। এলাকাবাসী ও পরিবার সূত্র জানায়,  উপজেলার শৈইলচপাড়া গ্রামের অবসরপ্রাপ্ত স্কুল শিক্ষক হাসান আলী বৃহস্পতিবার হরতালের দিন সকাল সাড়ে ১১টায় কালিবাড়ি বাজারের সোনালী ব্যাংক শাখায় বিদ্যুৎ বিল জমা দিতে যান। দীর্ঘ লাইনে দাঁড়িয়ে অপেক্ষার পর বিল জমা দিতে গেলে হরতালের অজুহাত দেখিয়ে তাকে ব্যাংকে ঢুকতে দেয়নি ওই ব্যাংকের কর্মচারী আঃ ওয়াহেদ। এ সময় স্কুল শিক্ষক হাসান আলী অনেক অনুরোধ করে ওই কর্মচারীকে বলেন, আমি অনেক কষ্ট করে বিদ্যুৎ বিল দিতে এসেছি একটু বিলটি নেয়ার ব্যবস্থা করে দেন, তা না হলে ব্যাংক ম্যানেজার স্যারের সঙ্গে দেখা করার সুযোগ করে দেন। এ সময় ব্যাংক  কর্মচারী আঃ ওয়াহেদ ক্ষিপ্ত হয়ে তাকে ধাক্কা ও ঘুষি মেরে ব্যাংকের ফ্লোরে ফেলে দেয়। এতে তিনি অচেতন হয়ে গেলে দ্রুত তাকে ময়মনসিংহ মেডিকেল কলেজ হাসপাতালে ভর্তি করা হয়। চিকিৎসাধীন অবস্থায় গতকাল দুপুরে তিনি মারা যান। এ ঘটনায় ওইদিনই কয়েকশ বিক্ষুব্ধ ব্যাংক গ্রাহক ও এলাকাবাসী ওই ঘাতক ব্যাংক কর্মচারী আঃ ওয়াহেদকে গ্রেপ্তার করে দৃষ্টান্তমূলক শাস্তি দাবি করেন। এ সময় পরিস্থিতি ভয়াবহ আকার ধারণ করলে স্থানীয় আওয়ামী লীগ নেতৃবৃন্দ, উপজেলা চেয়ারম্যান ও থানা পুলিশ ঘটনাস্থলে গিয়ে পরিস্থিতি নিয়ন্ত্রণে আনেন। ঘটনার সঙ্গে জড়িত ব্যাংক  কর্মচারী সাংবাদিকদের জানান, আমি হাসান মাস্টারকে ধাক্কা ও ঘুষি কোনটিই দেইনি। বরং তিনি গ্রাহকদের ভিড়ের মধ্যে মাটিতে পড়ে যান। ব্যাংক ম্যানেজার বেগম আশরাফুন্নাহার জানান, ব্যাংকের ভেতরে এ ধরনের কোন অপ্রীতিকর ঘটনা ঘটেনি। তবে ব্যাংকটি সুষ্ঠুভাবে পরিচালনার স্বার্থে থানা পুলিশ ও উপজেলা চেয়ারম্যানকে বিষয়টি অবগত করি মাত্র। মুক্তাগাছা থানার ওসি মীর রকিবুল হক জানান, নিহত স্কুলশিক্ষক হাসান আলীর ছেলে থানায় লিখিতভাবে জানান, তার বাবা হৃদরোগে আক্রান্ত হয়ে মারা গেছেন।     চট্টগ্রামে আটক ৪৭  স্টাফ রিপোর্টার, চট্টগ্রাম থেকে: চট্টগ্রামে হরতাল চলাকালে ৪৭ জনকে আটক করা হয়েছে। আটককৃতরা সবাই ইসলামী আন্দোলন বাংলাদেশ-এর নেতাকর্মী। নগরীর দেওয়ানহাট, বহদ্দারহাট ও সিইপিজেড এলাকা থেকে গতকাল তাদের গ্রেপ্তার করে পুলিশ।  প্রত্যক্ষদর্শীরা জানান, হরতালে চট্টগ্রামের দেওয়ানহাট এলাকার আজমা কমপ্লেক্সে ইসলামী আন্দোলন বাংলাদেশ-এর দলীয় কর্মীদের অবরুদ্ধ করে পুলিশ। যান চলাচল ছিল স্বাভাবিক। তবে মূল সড়কের ওপরের দোকানপাট ছিল পুরোপুরি বন্ধ। সকাল থেকেই বন্দরের বিভিন্ন জেটিতে জাহাজ থেকে  পণ্য ওঠা-নামার কাজ হয়েছে। মালামাল নিয়ে বাইরে গেছে ট্রাক। তবে নাজিরহাট রেলপথে একটি ট্রেন আটকে দেয় হরতাল সমর্থকরা।  ইসলামী আন্দোলন মহানগর শাখার সাধারণ সম্পাদক জান্নাতুল ইসলাম অভিযোগ করে বলেন, হরতালে চট্টগ্রামবাসী সমর্থন দিয়েছে। তবে পুলিশ অন্যায়ভাবে আমাদের অনেককে আটক করে নিয়ে গেছে। চট্টগ্রাম মহানগর পুলিশের ডবলমুরিং অঞ্চলের সহকারী কমিশনার (এসি) তানভীর আরাফাত বলেন, ভোর থেকেই ইসলামী আন্দোলনের নেতাকর্মীরা লাঠিসোটা নিয়ে রাস্তায় মিছিল বের করে। এ সময় পুলিশ তাদের ধরে নিয়ে যায়।    গাজীপুরে ডাইং কারখানার জরিমানা  স্টাফ রিপোর্টার, গাজীপুর থেকে: দূষিত তরল বর্জ্য দিয়ে তুরাগ নদীর পরিবেশ দূষণের দায়ে গাজীপুরের কাশিমপুরের কটন ক্লাব (বিডি) লিমিটেড কারখানাকে ১৩ লাখ ৪৪ হাজার টাকা জরিমানা করা হয়েছে। পরিবেশ অধিদপ্তর সদর দপ্তরের পরিচালক (এনফোর্সমেন্ট) মোহাম্মদ মুনীর চৌধুরী জানান, ইটিপি বন্ধ রেখে দূষিত তরল বর্জ্য ড্রেন ও খাল দিয়ে তুরাগ নদীর পরিবেশ দূষণের দায়ে ওই কারখানার কর্মকর্তাদের গতকাল রোববার তলব করা হয়। পরে পরিবেশ অধিদপ্তরের এনফোর্সমেন্ট টিম ওই কারখানাকে ১৩  লাখ ৪৪ হাজার টাকা জরিমানার দণ্ডাদেশ প্রদান করেন। এ সময় কর্মকর্তারা ইটিপি বন্ধ রাখা এবং দূষণ ঘটানোর অভিযোগ স্বীকার করেন এবং সংশোধনের জন্য সময় প্রার্থনা করেন।    রাজারহাটে নৈশ্যপ্রহরী হত্যার প্রধান আসামি গ্রেপ্তার  রাজারহাট (কুড়িগ্রাম) প্রতিনিধি: রাজারহাটের বিদ্যানন্দ ইউনিয়নের আলোচিত নৈশ্যপ্রহরী আবদুল বাতেন হত্যা মামলার প্রধান আসামি আনোয়ার হোসেন (৪০)কে পুলিশ গ্রেপ্তার করেছে। গত ৮ই মে রতিগ্রাম বাজারের নৈশ্যপ্রহরী আবদুুল বাতেনকে সন্ত্রাসীরা হত্যা করে  লাশ রতিগ্রাম উচ্চ বিদ্যালয়ের পাশে ফেলে রেখে পালিয়ে যায়। পরদিন তার চাচাতো ভাই আবদুল মমিন বাদী হয়ে আনোয়ারসহ কয়েকজনকে আসামি করে রাজারহাট থানায় একটি হত্যা মামলা করেন। গতকাল সকালে গোপন সংবাদের ভিত্তিতে পুলিশ অভিযান চালিয়ে উপজেলা স্বাস্থ্য কমপ্লেক্স থেকে ওই মামলার প্রধান আসামি বিদ্যানন্দ ইউপির সুখদেব গ্রামের আনোয়ারকে গ্রেপ্তার করে পুলিশ।    শিশু ধর্ষণের শিকার  লালমনিরহাট প্রতিনিধি: লালমনিরহাটে সদর উপজেলার কর্ণপুর গ্রামে ৭ বছরের এক শিশু ধর্ষণের শিকার  হয়েছে। এলাকাবাসী জানায়, শুক্রবার রাতে ৭ বছরের ওই শিশু মোগলহাট বাজারে তার বাবার কাছ থেকে বাড়ি ফিরছিল। পথে মোগলহাট মাঠের পাড় এলাকার দেবের আলীর পুত্র মজিবর রহমান (৩২) শিশুটিকে জোর করে পাশের বাঁশঝাড়ে নিয়ে ধর্ষণ করে। পরে ধর্ষণের শিকার শিশুটির চিৎকারে এলাকার লোকজন টের পেয়ে ঘটনাস্থলে পৌঁছে তাকে উদ্ধার করে। তাকে লালমনিরহাট সদর হাসপাতালে ভর্তি করে। এ ঘটনায় শিশুর বাবা লালমনিরহাট সদর থানায় একটি ধর্ষণ মামলা দায়ের করে। মামলা দায়েরের পরে পুলিশ এখনো ধর্ষক মজিবর রহমানকে গ্রেপ্তার করতে পারেনি। ধর্ষিতার দায়িত্ব নিয়েছে আরডিআরএস  লালমনিরহাট-এর নারী ও শিশু নির্যাতন রোধ প্রোগ্রাম।    বিরলে মানববন্ধন  স্টাফ রিপোর্টার, দিনাজপুর থেকে: হাইকোর্টের নির্দেশ অনুযায়ী অবিলম্বে দিনাজপুরের বিরল উপজেলার ৫নং ইউনিয়ন পরিষদের নির্বাচনের দাবিতে গতকাল ওই ইউনিয়নের কয়েক হাজার মানুষ মানববন্ধন কর্মসূচি পালন করেছে। সকাল সাড়ে ১০টায় বিরল উপজেলা পরিষদ চত্বর থেকে বিরল-দিনাজপুর সড়কের ঢেলপীড় নামক স্থান পর্যন্ত পর্যন্ত দীর্ঘ ২ কিলোমিটারব্যাপী এই মানববন্ধন কর্মসূচিতে এলাকার নারী-পুরুষ, আবাল-বৃদ্ধ-বনিতা  অংশ নেন। মানববন্ধন কর্মসূচি শেষে তারা বিরল উপজেলা নির্বাহী কর্মকর্তা গোলাম রব্বানীর কাছে একটি স্মারকলিপি দেন। উল্লেখ্য, দিনাজপুরের বিরল উপজেলা সদর পৌরসভা ঘোষণা করায় ওই উপজেলার ৫নং ইউনিয়ন পরিষদের নির্বাচন স্থগিত ছিল। পরবর্তীতে এলাকার মানুষ হাইকোর্টে রিট আবেদন করলে হাইকোর্ট আগামী ৩ মাসের মধ্যে ৫নং ইউনিয়ন পরিষদ নির্বাচন অনুষ্ঠানের নির্দেশ দেয়।    গাজীপুর জজশিপে ডেথ রেফারেন্স  স্টাফ রিপোর্টার, গাজীপুর থেকে: গাজীপুর জেলা আইনজীবী সমিতির সদস্য শাহজাহান  সিরাজী ইন্তেকাল করায় গতকাল জেলা জজশিপে ডেথ রেফারেন্স ও শোকসভা অনুষ্ঠিত হয়েছে। জেলা ও দায়রা জজ তানজিনা ইসমাইলের সভাপতিত্বে ডেথ রেফারেন্স হয়। পরে জেলা আইনজীবী সমিতির সভাপতি আমজাদ হোসেন বাবুলের সভাপতিত্বে সমিতির হলরুমে অনুষ্ঠিত শোকসভায় বক্তব্য রাখেন- পিপি মো. নূরুল আমিন, জেলা বারের সাধারণ সম্পাদক মো. সিদ্দিকুর রহমান, হারিস উদ্দিন আহমদ, সুলতান উদ্দিন, রফিক উদ্দিন আহমদ, ওয়াজ উদ্দিন মিয়া, শামসুল আলম প্রধান, দেওয়ান আবুল কাশেম প্রমুখ। এডভোকেট শাহজাহান সিরাজী গত ৮ই জুলাই চিকিৎসাধীন অবস্থায় মারা যান।    হরতাল--বিক্ষিপ্ত সংঘর্ষ   পেট্রল বোমায় বাস ভস্মীভূত  স্টাফ রিপোর্টার, বরিশাল থেকে: বরিশালে একটি বাসে পেট্রল বোমা নিক্ষেপ করে ভস্মীভূত করা হয়েছে। গতকাল সন্ধ্যা ৭টায় নগরীর উত্তরাংশ আমানতগঞ্জ মাহমুদিয়া মাদ্রাসার সামনে এ ঘটনা ঘটে। হরতালে দায়িত্ব পালন করার জন্য আর্মড ব্যাটালিয়ন পুলিশ ওই বাসটি রিকুইজিশন করেছিল। প্রত্যক্ষদর্শীরা জানান, সন্ধ্যা আনুমানিক ৭টার দিকে  একটি মোটরসাইকেলে ২ যুবক এসে ওই বাসটিতে পেট্রল বোমা নিক্ষেপ করেছে। কাউনিয়া থানার ভারপ্রাপ্ত কর্মকর্তা রফিকুল ইসলাম ঘটনার সত্যতা স্বীকার করেছেন।    নোয়াখালীতে আহত ২৫  স্টাফ রিপোর্টার, নোয়াখালী থেকে: চৌমুহনীতে পিকেটারদের সঙ্গে পুলিশের সঙ্গে পৃথক পৃথক সংঘর্ষ হয়েছে। পিকেটাররা জড়ো হয়ে বিক্ষোভ ও রাস্তা অবরোধ করলে পুলিশ তাদের বাধা দেয়। এ সময় পিকেটাররা পুলিশের ওপর হামলা চালালে পুলিশ লাঠিচার্জ করে তাদের ছত্রভঙ্গ করে দেয়। এ সময় সংঘর্ষে পুলিশসহ ২৫ জন আহত হন। এ সময় ঘটনাস্থল থেকে পুলিশ ২৮ জন পিকেটারকে  গ্রেপ্তার করে। এ ব্যাপারে বেগমগঞ্জ মডেল থানার ভারপ্রাপ্ত কর্মকর্তা আমিরুল আলম জানান, হরতাল সমর্থনকারী পিকেটাররা পুলিশের ওপর হামলা ও আইন-শৃঙ্খলা বিঘ্ন ঘটানোর অভিযোগে ২৮ জনকে গ্রেপ্তার করার পর ভ্রাম্যমাণ আদালতের ম্যাজিস্ট্রেট ও বেগমগঞ্জ উপজেলা নির্বাহী অফিসার খন্দকার নুরুল হক সবাইকে ৭ দিন করে সাজা দেন। এদিকে সুধারাম মডেল থানার মিনু বড়ুয়া জানান, গতকাল শনিবার রাতে জামায়াত-শিবিরের গোলাম সাওয়ার সুমন, মোহাম্মদ উল্যাহ, মো. ইবরাহিম খলিল, ওমর ফারুক, পসি উদ্দিন, কামাল উদ্দিন, আবদুল আজিজ, আবসার উদ্দিনসহ ৮ জনকে গ্রেপ্তার করে  ১৫১ ধারায় চিফ জুডিশিয়াল ম্যাজিস্ট্রেট আদালতে সোপর্দ করা হয়েছে।    কলাপাড়ায় আটক ১৪  কলাপাড়া (পটুয়াখালী) প্রতিনিধি: কলাপাড়ায় পুলিশের সঙ্গে পিকেটারদের সংঘর্ষে পুলিশের এক এসআইসহ ৫ পুলিশ আহত হয়েছেন। এ সময় পুলিশ দুই মাদরাসা ছাত্রসহ ১৪ জন পিকেটারকে আটক করেছে।  এরা হলো- দুই মাদরাসা ছাত্র কাওসার (১৮), হামিদ (১৫)সহ মুছা হাং (৩২), হারুন-অর-রশিদ (৪৭), আবদুর রহমান (২৬), মন্নান হাং (৩২), শাহাজাহান (৪০), জসিম উদ্দীন (২৭), মো. মামুন (২২), জাকারিয়া (২৮), শহীদুল্লাহ (২৫), আবদুল হালিম (৪৫), ফারুক (৪০) ও  কবির মুসুল্লী (৩৫) কে গ্রেপ্তার করেছে।    সিরাজগঞ্জে আটক ১১  সিরাজগঞ্জ প্রতিনিধি: হরতালের আগের রাতে পুলিশ সিরাজগঞ্জ সদর উপজেলার বিভিন্নস্থানে অভিযান চালিয়ে ১১ জনকে আটক করেছে। এরা হলো- কামরুল ইসলাম (১৭), ফজল (১৭), রফিকুল ইসলাম (৪২), কামাল সেখ (২২), ইয়াছিন (১৬), মিলন (১৮), জুয়েল (১৮), রতন (১৮), মামুন (১৮), আবদুল্লাহ আলম মামুন (১৮), আহম্মদ (২২)। সদর থানার ভারপ্রাপ্ত কর্মকর্তা মোস্তফা হারুন জানান, নাশকতা এড়াতে হরতাল সমর্থনকারী দলসমূহের ১১ জন নেতা-কর্মীকে শনিবার রাতে আটক করা হয়।    আমতলীতে  পুলিশী বাধা  আমতলী প্রতিনিধি: বিকাল ৫টার দিকে আমতলী কওমিয়া মাদরাসার সামনে থেকে ইসলামী আন্দোলনের নেতা ওমর ফারুকের নেতৃত্বে বিক্ষোভ মিছিল বের করলে পুলিশ বাধা দেয়। তখন ইসলামী আন্দোলনের নেতা ওমর ফারুকের নেতৃত্বে পুলিশের ওপর হামলা চালানো হয়। এরপর মিছিলটি আমতলী চৌরাস্তা হয়ে আল হেলাল মোড়ে গিয়ে শেষ হয়। মিছিলটিতে ইসলামী আন্দোলনের নেতা-কর্মীরা বাঁশের লাঠি নিয়ে জঙ্গি মিছিল করেন। ইসলামী আন্দোলনের হামলায় আমতলী থানার এসআই হেমায়েত উদ্দিন, কনস্টেবল মোশাররফ হোসেন, অনুপ, আবুল হোসেন আহত হন। এদের মধ্যে আবুল হোসেনের  অবস্থা গুরুতর। আহত হন ইসলামী আন্দোলনের ২-৩ জন। অপরদিকে পুলিশের ওপর হামলা সরকারি কাজে বাধাদান সারে দেশে নৈরাজ্য সৃষ্টির প্রতিবাদে সন্ধ্যা ৮টায় আমতলী থানা আওয়ামী লীগ সিনিয়র সহসভাপতি নুরুল ইসলাম মৃধা ও যুগ্ম সম্পাদক সহিদুল ইসলাম মৃধার নেতৃত্বে হরতালবিরোধী বিক্ষোভ মিছিল করে। পরে আমতলী চৌরাস্তা চত্বর পথসভায় বক্তব্য রাখেন থানা আওয়ামী লীগ সহসভাপতি মোতাহার উদ্দিন মৃধা, পৌর প্যানেল মেয়র জি এম মুসা, কাউন্সিলর জাহিদুল ইসলাম জুয়েল প্রমুখ।    নাটোরে যান চলাচল ছিল বন্ধ  নাটোর প্রতিনিধি: ইসলামী ছাত্র আন্দোলনের  সাধারণ সম্পাদকসহ কয়েক জনকে আটক করেছে পুলিশ। শহরে রিকশা চলাচল করলেও অন্য কোন যানবাহন চলাচল করেনি। অপরদিকে হরতালের পক্ষে মাইকিং করার অভিযোগে শনিবার বিকালে জেলা ইসলামী আন্দোলনের সাধারণ সম্পাদক আলমগীর হোসেনকে ৫ দিনের কারাদন্ড দিয়েছে ভ্রাম্যমাণ আদালত। এছাড়া শনিবার রাতে জেলার বিভিন্ন স্থান বিভিন্ন ঘটনায় ১৪ জনকে আটক করেছে পুলিশ।    ঢিলেঢালা হরতাল  স্টাফ রিপোর্টার, দিনাজপুর থেকে: দিনাজপুরে ঢিলেঢালাভাবে হরতাল পালিত হয়েছে। সকাল থেকেই রিকশা, অটোরিকশা, মোটরসাইকেলসহ ছোট ছোট যানবাহন চলাচল ছিল স্বাভাবিক। তবে  দূরপাল্লার কোন যানবাহন চলাচল করেনি। শহরের অধিকাংশ দোকানপাট, মিলকারখানা খোলা ছিল। ব্যাংক-বীমা, স্কুল-কলেজ, অফিস-আদালতেও স্বাভাবিক কাজকর্ম চলেছে। স্বাভাবিকভাবে চলছে হিলি স্থলবন্দরের আমদানি-রপ্তানি কার্যক্রম। শহরের গুরুত্বপূর্ণ স্থানে পুলিশ মোতায়েন করা হয়েছে।  এদিকে ঘোড়াঘাট উপজেলার রাণীগঞ্জ বাজারে বিএনপি ও জামায়াতে ইসলামী বিক্ষোভ মিছিল করার সময় জামায়াতে ইসলামির দুই নেতাকে আটক করেছে পুলিশ। আটককৃতরা হলেন- ঘোড়াঘাট উপজেলা জামায়াতের আমির আলমগীর হোসেন (৫০) ও সাংগঠনিক সম্পাদক মো. আমাজ্জল হোসেন (৪৫)।    মহাসড়কে পিকেটিং  স্টাফ রিপোর্টার, সাভার থেকে: আশুলিয়ায় হরতাল চলাকালে মহাসড়কে টায়ার জ্বালিয়ে পিকেটিং করার সময় পুলিশ ইসলামী শাসনতন্ত্র আন্দোলনের দুই কর্মীকে আটক করেছে। ঢাকা-টাঙ্গাইল মহাসড়কের আশুলিয়ার নরসিংহপুর এলাকা থেকে পুলিশ তাদের আটক করে।  এরা হলো- আশুলিয়ার কাঠগড়া এলাকার মৃত সৈয়দ জমসের আলীর পুত্র হুমায়ুন কবীর (২৬) ও খুলনা জেলার ডুমুরিয়া থানার সাহাপুর এলাকার মৃত আবুল কাশেমের পুত্র কামরুল ইসলাম (২৭)।    ঘোড়াশালে ৯ জন আটক  পলাশ (নরসিংদী) প্রতিনিধি: হরতালের প্রথম দিনে পলাশ উপজেলার  ঘোড়াশাল শিল্প এলাকা থেকে গতকাল সকালে ইসলামী শাসনতন্ত্র আন্দোলনের ৯ জন নেতাকর্মীকে পুলিশ গ্রেপ্তার করেছে। পলাশ থানার ইশা আন্দোলনের নেতা হাসান মিয়ার নেতৃত্বে একদল নেতাকর্মী ঘোড়াশাল স্টেশন এলাকায় পিকেটিং করার সময় হাসানসহ ৯ জন নেতাকর্মীকে গ্রেপ্তার করা হয়। এদিকে ঘোড়াশাল পৌর এলাকাসহ সর্বত্র শান্তিপূর্ণভাবে হরতাল পালিত হয়েছে। দূরপাল্লার যানবাহন ছাড়া সকল যানবাহন চলাচল অব্যাহত রয়েছে। দোকানপাট, অফিস, আদালত ও স্কুল কলেজ খোলা ছিল।    পাবনায় ১১ জনের সাজা  স্টাফ রিপোর্টার, পাবনা থেকে: হরতালের সমর্থনে মিছিল  ও পিকেটিং করার অপরাধে গতকাল পুলিশ ইসলামী শাসনতন্ত্র আন্দোলনের ১৫ নেতাকর্মীকে আটকের পর ভ্রাম্যমাণ আদালত ১১ জনকে বিভিন্ন মেয়াদে করাদণ্ড দিয়েছেন। পুলিশ জানায়, দুপুর ১২টার দিকে শহরের দই বাজার মোড় ও গাছপাড়া মোড়ে ইসলামী শাসনতন্ত্র আন্দোলন ও ইসলামী শাসনতন্ত্র ছাত্র আন্দোলনের নেতাকর্মীরা মিছিল ও পিকেটিং করছিলেন। পুলিশ বাধা দিলে তারা পুলিশের ওপর হামলা চালান। এ সময় পুলিশ ঘটনাস্থল থেকে ১৫ জনকে আটক করে। পরে তাদের ভ্রাম্যমাণ আদালতে হাজির করা হলে আদালতের বিচারক ও জেলা নির্বাহী ম্যাজিস্ট্রে সরোয়ার আলম তাদের ১১ জনকে  বিভিন্ন মেয়াদে কারাদণ্ড দেন।  দন্ডপ্রাপ্তরা হলেন, ইসলামী শাসনতন্ত্র আন্দোলন পাবনা জেলা শাখার সহ-সভাপতি আবদুস ছাত্তার মোলা (৪৮), দপ্তর সম্পাদক ওবায়দুর রহমান ( ৩২), এবং কর্মী লিটন হোসেন (২১), মোতালেব হোসেন ( ২৫), আশরাফুল ইসলাম ( ২০), রিপন হোসেন ( ২০), আবদুলাহ আল মামুন (১৮), সাইফুল ইসলাম (৩১), মুক্তার হোসেন ( ২৮), মনিরুল ইসলাম ( ১৮) ও সাইফুল ইসলাম (১৮)।    সিলেটের রাজপথ ছিল পুলিশের দখলে  সিলেট অফিস: হরতালে সিলেটের রাজপথ ছিল পুলিশের দখলে। সকাল থেকে ১২ দলের ডাকা হরতালের পক্ষে রাজপথে নামতে পারেননি  নেতাকর্মীরা। তবে বেলা দেড়টার দিকে বন্দরবাজার এলাকার তিনটি মসজিদ থেকে তারা মিছিল বের করে। তবে পুলিশ আসার আগেই তারা মিছিল শেষ করে চলে যায়। সিলেটে ঢিলেঢালাভাবে পালিত হয়েছে হরতাল। নগরীর রিকশাসহ হালকা যানবাহন চলাচল করেছে। তবে সিলেট কেন্দ্রীয় বাস টার্মিনাল থেকে কোন বাস না ছাড়লেও ট্রেন ও বিমান চলেছে। উলামা মাশায়েখ পরিষদ সিলেটের উদ্যোগে নগরীর বন্দরবাজার পয়েন্ট থেকে হরতালের সমর্থনে এক বিশাল মিছিল বের হয়। পরিষদের সভাপতি শায়খুল হাদিস আল্লামা আবদুল মালিক চৌধুরীর নেতৃত্বে মিছিল শুরু হয়ে স্থানীয় রং মহল পয়েন্টে গিয়ে শেষ  হয়। মিছিলে উপস্থিত ছিলেন মাওলানা লুৎফুর রহমান, হাফিজ মিফতাহুদ্দীন, মুফতি আলী হায়দার, মাওলানা আলাউদ্দিন, মাওলানা সাব্বির আহমদ, মাওলানা খলিলুর রহমান, মাওলানা আব্দুল মতিন, মাওলানা অলিউর রহমান, হাফিজ মাওলানা আবদুল হালিম, হাফিজ মাওলানা মজিবুর রহমান, হাফিজ মাওলানা মুশাহিদ আহমদ, ক্বারী আবদুল বাছিত মিলন, মাওলানা রুহুল আমিন, মাওলানা আবদুল লতিফ, মাওলানা আবদুস শহীদ, মাওলানা মঈনুল ইসলাম, মাওলানা শেখ হোসাইন আহমদ, মাওলানা আবদুল মালেক, মাওলানা জিয়াউর রহমান, মাওলানা আবদুল খালিক, ক্বারী আশরাফ আলী, মো. মুজিবুর রহমান, ইফতেখার  আহমদ প্রমুখ।  কেন্দ্রীয় নেতৃবৃন্দের মুক্তি ও হরতালের সমর্থনে সিলেট নগরে বিক্ষোভ মিছিল: হরতালে বীর মুক্তিযোদ্ধা হুমায়ূন কবীরসহ গ্রেপ্তারকৃত নেতৃবৃন্দের মুক্তির দাবিতে বিক্ষোভ মিছিল নগরীর পত্রিকা পয়েন্ট থেকে বের হয়ে বন্দরবাজার, কালিঘাট, লালাদীঘিরপাড় হয়ে গুরুত্বপূর্ণ সড়ক প্রদক্ষিণ করে। মহানগর সভাপতি মাওলানা খলিলুর রহমানের নেতৃত্বে মিছিলে অংশ নেন মহানগর সাধারণ সম্পাদক অধ্যক্ষ জাহিদ উদ্দিন চৌধুরী, জেলা সহ-সাধারণ সম্পাদক মাওলানা ইকবাল হুসাইন, মাওলানা এমরান আলম, মহানগর সহ-সাধারণ সম্পাদক মাওলানা শাহ মমশাদ  আহমদ, মাওলানা মুহিবুর রহমান, জেলা সাংগঠনিক সম্পাদক মাওলানা জয়নুল আবেদীন, মহানগর প্রচার সম্পাদক মাওলানা ছামিউর রহমান মুছা, মাওলানা আরিফুল হক ইদ্রিস, মহানগর ছাত্র মজলিসের সভাপতি মুর্শেদ কামাল চৌধুরী, মহানগর খেলাফত মজলিসের সহ-সমাজকল্যাণ সম্পাদক হাফিজ কয়েছ আহমদ, পূর্বজেলা ছাত্র মজলিসের সভাপতি রহমত আলী, মহানগর ছাত্র মজলিসের সেক্রেটারি ছাত্রনেতা ফাহাদ আমান, হাফিজ কামরুল হাসান, আবদুল্লাহ আল মনছুর, সাইফুর রহমান, কবির আহমদ, মঈন উদ্দিন, মাওলানা আলী আকবর, মাওলানা হাবিবুল্লাহ, মাওলানা জয়নুল আবেদীন, মাওলানা আবদুর রব, হাফিজ  আখতার আহমদ প্রমুখ।